Νίκολαους Όττο

Ο Νικολάους Άουγκουστ Όττο (γερμ.: Nicolaus August Ottο, Χόλτσχάουζεν - Νάσαου, 10 Ιουνίου 1832 - Κολωνία, 26 Ιανουαρίου 1891) ήταν Γερμανός εφευρέτης της μηχανής εσωτερικής καύσεως, της πρώτης μηχανής στην οποία η καύση των καύσιμων γινόταν στο θάλαμο των εμβόλων. Μέχρι την εφεύρεση αυτή, όλες οι μηχανές ήταν μηχανές εξωτερικής καύσης, δηλ. η καύση γινόταν σε ξεχωριστό θάλαμο. 

Βιογραφία
Ο Όττο γεννήθηκε στις 10 Ιουνίου 1832 στο χωριό Χόλτσχαουζεν αν ντερ Χάιντε. Ήταν το μικρότερο από τα έξι παιδιά της οικογένειας. Ο πατέρας του πέθανε το 1832. Άρχισε το σχολείο το 1838 και, ύστερα από έξι χρόνια με καλή επίδοση, συνέχισε στο γυμνάσιο του Λάνγκενσβαλμπαχ έως το 1848. Δεν ολοκλήρωσε τις σπουδές του, αλλά έλαβε θετικές αναφορές για την απόδοσή του.

Το κύριο ενδιαφέρον του στο σχολείο ήταν οι φυσικές επιστήμες και η τεχνολογία, ωστόσο μετά από τρία χρόνια αποφοίτησε ως μαθητευόμενος έμπορος σε μια μικρή εμπορική επιχείρηση. Μετά την ολοκλήρωση της μαθητείας του μετακόμισε στη Φρανκφούρτη, όπου εργάστηκε ως πωλητής αποικιακών ειδών και αγροτικών προϊόντων. Ταξίδεψε σε όλη τη Δυτική Γερμανία, πουλώντας αποικιακά προϊόντα όπως καφέ, τσάι, ρύζι και ζάχαρη.

Έργο
Ο Όττο γνώριζε την μηχανή εσωτερικής καύσης που είχε κατασκευάσει ο Ζαν Ζοζέφ Λενουάρ το 1860 και το 1861 προσπάθησε να κατασκευάσει έναν κινητήρα βασισμένο σε παρόμοιες αρχές. Ο κινητήρας λειτούργησε μόνο για λίγα λεπτά πριν καταστραφεί, γεγονός που οδήγησε τον αδελφό του να εγκαταλείψει την προσπάθεια. Την περίοδο 1862–1863 ο Όττο συνέχισε τα πειράματα, ενώ παράλληλα εργαζόταν λόγω οικονομικών δυσκολιών.

Το 1864 ίδρυσε μια επιχείρηση κατασκευής μηχανών στην Κολωνία. Μαζί με τον επιχειρησιακό συνεργάτη του Όιγκεν Λάνγκεν ίδρυσε την "N.A. Όττο & Συνεργάτες", την πρώτη εταιρεία αφιερωμένη αποκλειστικά στους κινητήρες εσωτερικής καύσης. Αυτή η επιχείρηση υπάρχει μέχρι σήμερα με την επωνυμία "Deutz AG". Η πρώτη σημαντική ανακάλυψη της επιχείρησης, κατά τη διάρκεια του έτους ίδρυσής της, ήταν η ανάπτυξη της "μηχανής αέριου ατμοσφαιρικής δύναμης". Σε αυτή την "ατμοσφαιρική μηχανή" απονεμήθηκε αργότερα το χρυσό μετάλλιο στην Παγκόσμια Έκθεση στο Παρίσι, καθώς οι κριτές την θεώρησαν ως την πιο οικονομική μηχανή κίνησης για τις μικρές επιχειρήσεις. Η κατασκευή αυτών των μηχανών άρχισε το 1868.

Ο Όττο επανήλθε στην ιδέα του τετράχρονου κύκλου και, με τη συμβολή των Φραντς Ρινγκς και Χέρμαν Σουμ, πέτυχε το 1876 την κατασκευή του πρώτου εμπορικά επιτυχημένου τετράχρονου κινητήρα με συμπίεση. Η λειτουργία του κινητήρα πραγματοποιούταν σε έναν κύκλο τεσσάρων φάσεων κίνησης του εμβόλου, γνωστού ως «κύκλος Όττο». Ο κινητήρας συχνά αναφέρεται και ως «κινητήρας του Όττο» και αποτελεί τον πρόγονο των σύγχρονων κινητήρων.

Έτσι ο Όττο σήμερα θεωρείται εφευρέτης του σημερινού τετρακύλινδρου βενζινοκινητήρα. Ο Μάιμπαχ  και ο Γκότλιμπ Ντάιμλερ  κατασκεύασαν δικούς τους κινητήρες με βάση την πατέντα του Όττο, ενώ ο Καρλ Μπεντς την χρησιμοποίησε στην κατασκευή του πρώτου αυτοκινήτου το 1886.

Παραπομπές

 Εξωτερικοί σύνδεσμοι 
 Ο σύλλογος Nicolaus August Otto e. V.
 Ιστοσελίδα του μουσείου N.-A.-Otto-Museum στο Χολτσχάουζεν

Κατηγορία:Γερμανοί εφευρέτες
Κατηγορία:Γερμανοί μηχανικοί